En seksårig dreng fra Thisted blev onsdag alvorligt forbrændt i ansigtet i sin skolefritidsordning. Ulykken skete, da en ansat i SFO'en hældte rensebenzin på det bål, som børnene sad omkring. En fatal fejl, der ikke bør ske. Rensebenzin bør nemlig aldrig komme i nærheden af et bål, lyder det fra Beredskabsstyrelsen. - Rensebenzin har en meget voldsommere effekt end for eksempel tændvæske. Man fraråder begge væsker på et brændende bål, for det kan lave en hurtig spredning og ende i en katastrofe, siger beredskabsmester ved Beredskabsstyrelsen i Nordjylland, Henrik Vang Christensen, til TV Midt-Vest. Som man kan se på videoen, breder ilden sig med enorm hastighed og styrke, når man hælder rensebenzin på et bål. Først i videoen demonstreres det, hvor høje flammer det giver at hælde tændvæske på et bål, og derefter vises det, hvor høje flammerne bliver af at hælde rensebenzin på bålet.

Opsummering:
Se, hvor farligt det er at hælde rensebenzin på et bål, sådan som en SFO-ansat gjorde, da en seksårig dreng blev alvorligt forbrændt.